Børne- og Familieudvalget i Thisted Kommune har mandag besluttet at gå videre med forvaltningens forslag om at lukke fem skoler eller skoleafdelinger i kommunen. Det skete efter et møde i Børne- og Familieudvalget, hvor forslaget blev sendt til høring. - Vi har en økonomi, der tilsiger, at vi er nødt til at gøre noget. Vi skal finde ni millioner på skoleområdet, og derfor er vi nødt til at gøre noget, siger Peter Larsen, formand for Børne- og Familieudvalget i Thisted Kommune for Venstre. Faldende børnetal har sendt politikerne ud i en spareøvelse, og derfor meldte forvaltningen i sidste uge ud, at fem af kommunens femten skoler skal lukkes. Risikerer man ikke, at små byer vil dø ud, hvis skoler lukkes? - Det risikerer vi, og det er vi rigtig kede af. Hvis det her forslag går hjem, som det ligger nu, så tror vi på, at vi har ro og stabilitet de næste ti år, siger Peter Larsen. - Men det er trist, og det er rigtig ærgerligt. Vi er trætte af, at vi er nødt til at gå den her vej, uddyber han. Geninvestering for 6,5 millioner I forvaltningens forslag er det særligt den sydlige del af kommunen, der vil blive ramt af skolelukninger. Det drejer som om skolerne i Vestervig, Koldby og Bedsted, der alle har under 100 elever. Derudover står to skoleafdelinger i henholdsvis Østerild og Vesløs i den nordlige del af kommunen også til at lukke. - Vi tror på, at de tilbageværende skoler vi står stærkere rent fagligt og socialt. Vi får nogle skoler, hvor der minimum vil være 130 elever. Det er noget helt andet, end det vi har i dag, hvor nogle skoler har 50 elever, siger Peter Larsen. Samlet set vil forslaget fra fra Børne- og Familieforvaltningen give en besparelse på 15,5 millioner. Det betyder, at der efterfølgende vil være 6,5 millioner til geninvestering i skolerne i Thy. Hvordan de præcist skal bruges, bliver en del af diskussionen frem mod vedtagelsen af en ny skolestruktur, skriver Thisted Kommune på deres hjemmeside. Efter en høringsperiode på otte uger, forventes det, at sagen igen vil blive behandlet i Børne- og Familieudvalget til juni, inden der er politisk andenbehandling på det sidste kommunalbestyrelsesmøde inden sommerferien.

Opsummering:
Mandag besluttede Børne- og Familieudvalget i Thisted Kommune at sende et forslag om lukning af fem skoler i kommunen til høring. Udvalgsformand kalder det ærgerligt, men nødvendigt.